‘BSV’-paartjie verwelkom eerstelingHennie en Jacobu Lötter het hul eersteling verwelkom. (Foto: verskaf) “Om ouers te wees, is die beste gevoel nog – ek dink dis veilig om te sê ons lewe is volmaak met haar daarin.” Hennie Lötter en sy vrou, Jacobu, het Dinsdag ŉ pienkvoet ryker geword. Dié egpaar het mekaar in 2016 tydens die negende seisoen van die kykNET-maatsoekprogram Boer soek ’n vrou ontmoet. “Vir nou is Lumé die soetste baba,” het ’n trotse Hennie aan Maroela Media vertel. “Ons besef dat ons die heel beste weergawe van onsself moet wees. Dit is die voorbeeld wat die klein lyfie gaan sien en beleef.” Hy sien uit om te sien hoe hul steekhaar-foksterriër, Trompie, teenoor dié nuwe pienkvoet gaan reageer. Trompie is seker van sy plek in die gesin en was skoon deel van die swangerskapsaankondiging vroeër vanjaar op sosiale media. Hoewel die twee mekaar nog nie ontmoet het nie, is Hennie oortuig daarvan dat hulle mal oor mekaar gaan wees. “Hy was nog altyd nommer 1, 2 en 3. Ons is baie opgewonde om te sien hoe hy gaan reageer,” het Hennie vroeër aan Maroela Media vertel. (Foto: verskaf) Oor Lumé se naam, wat “Lig van God” beteken, het Hennie sekerheid. “Jacobu het een oggend wakker geword en my gevra wat ek van die naam dink. “Ek het die betekenis daarvan opgesoek en geweet dat dit haar naam sal wees.” Die egpaar het ’n laaste voorgeboorteklas ingewerk om die spanning van Lumé se aankoms ŉ bietjie te verlig. “Dit het ons regtig baie rustig gemaak en voorberei vir dit wat kom.” Hennie het vroeër aan Maroela Media gesê hy weet sy vrou sal ’n goeie ma wees. “Boere het ’n sêding dat iemand se karakter aan die manier hoe hy of sy diere hanteer, gemeet kan word. “Ek weet Jacobu gaan ’n baie goeie ma wees. Sy is baie lief vir diere én mense.”